Jadaabɨ jeꞌ je tɨyꞌajt huɨdibɨ Juan yejc,
co judío jäy ajcxy quejxy nijëjɨty teedytɨjc etz tzajptɨjc tungmɨɨdpɨ.
Jɨm ajcxy chooñ Jerusalén nɨcxy ma anajty Juan yajpaady,
chi ajcxy yꞌamɨdooy:
―¿Mbɨn miich?
¿Nej miich jeꞌ je Cristo huɨdibɨ Dios yquexamy?
Jeꞌ ñigapx je tɨyꞌajt,
caꞌ ñaygoyützɨ,
chi ymɨnañ:
―Caꞌ ɨɨch njëjɨty je Cristo.
Chi ajcxy jacꞌamɨdoy:
―¿E pɨn miich mnaydijyii?
Pen caꞌ mjëjɨty je Cristo.
¿Nej miich jeꞌ je Elías?
Chi Juan yꞌadzooy:
―Caꞌ jeꞌ nꞌɨɨchɨty.
Chi ajcxy jacꞌamɨdooy:
―¿Nej miich jeꞌ je Dios yꞌayuccapxhuäcxpɨ,
je huɨdibɨ ñigapxy ma Dios ñecy co ymiinañ ya naaxhuiñ?
Chi Juan yꞌadzooy:
―Caꞌ.
Chi yꞌamɨdooy ajcxy jadügꞌoc:
―¿Mbɨn miich?
Jɨgɨx ɨɨch ajcxy tɨyꞌajt nyajnɨ́cxɨbɨch ma yɨ tɨɨbɨ ɨɨch ajcxy xyquexyɨch.
¿Ti miich nayxɨɨgoyäxyii?
Chi Juan ymɨnañ:
―Ɨɨch jeꞌ je jäy huɨdibɨ Dios yꞌayuccapxhuäcxɨp ma tüg mɨjtɨgɨ̈duum,
tɨm jaduꞌn nej jiiby jaybety ymiiñ ma Isaías ñecy,
nañ tɨm jaduꞌn ɨɨch nmɨnaꞌñɨch co copɨcy nayñiꞌixɨ́ɨyɨgɨx ma yɨ mjot yɨ mhuinmaꞌñ,
jëbɨ naybáatɨgɨxy mɨɨd mHuindzɨn Dios.
Jaduꞌn nej jäy ixyipy tüꞌaa yajꞌoyɨ̈y co tüg huindzɨn ymiinaꞌñ.
Je teedytɨjc etz tzajptɨjc tungmɨɨdpɨ huɨdibɨ oy mɨgapxy Juan,
hueꞌ anajty ajcxy fariseojäy tɨ yquexyii.
Chi ajcxy jactɨmꞌamɨdoy Juan:
―¿Ti miich co mjäyyajnɨɨbety?
Penɨ caꞌ miich mjëjɨty je Cristo,
ni mgajëjɨty je Elías,
ni mgajëjɨty huɨdibɨ Dios yꞌayuc najtzcapxɨɨyɨp.
Chi Juan yꞌadzooy:
―Ɨɨch hueꞌ jäy nyajnɨɨbetyɨch mɨɨd nɨɨ.
Ya naaxhuiñ ji tüg jäy huɨdibɨ miich ajcxy caꞌ mꞌixyꞌadyii.
Jeꞌ huɨdibɨ jacꞌaxam mimb ma ɨɨch,
je huɨdibɨ caꞌ mɨhuaadɨty nɨcxy yɨꞌ xytumbɨꞌadyiijɨch,
nɨcxyɨch ycɨ̈ghuin nguejɨch.
Jaduꞌn ytunɨ yjajtɨ jɨm Betábara,
jɨmꞌamy ahuin ma Jordán mɨj nɨɨ,
jɨm anajty Juan jäy yajnɨɨbety.
Juan tɨyꞌajt yejc co Jesús jeꞌ anajty yjugyꞌajt yegam mɨɨd ɨɨch ajt nbocy ycɨxpɨ.
Chi je com jabom co ijxy Jesús anajty ñimiñyii,
chi Juan nɨmay je jäy ajcxy:
―Cha jeꞌ ymiñ je Dios yjäy huɨdibɨ Dios nayyajhuindzɨgɨ̈huaanɨp mɨɨd naaxhuiñyjäy ajcxy ypocy ycɨxpɨ.
Tɨm jaduꞌn nej judíojäy ajcxy Dios huindzɨgɨ̈y mɨɨd ypocy ycɨxpɨ.
Jada jeꞌ huɨdibɨ ɨɨch nnigapxypɨch co jacꞌaxam ymiinaꞌñ ma ɨɨch tüg yëydɨjc huɨdibɨ nïgɨ Dios ymɨcꞌajt yꞌoyꞌajt mɨɨdɨty caꞌydɨ ɨɨch.
Com jiiyɨm anajty yɨꞌ yjugyꞌaty co ogaꞌn naaxhuiñybɨ chondacy.
Oy ɨɨch anajty caꞌ yɨꞌ nꞌixyꞌadyiijɨch huingɨ́xy jɨjpcɨ́xy,
nyajnɨɨbejtɨch jäy,
jɨgɨx yɨ judíojäy nejhuɨ̈huɨp ajcxy co ji yajpaady je Cristo je huɨdibɨ Dios ymɨcꞌajt mɨɨd.
Chi Juan nigodɨyꞌajtꞌajty je Cristo co ymɨnaꞌñ:
―Ɨɨch tɨ nꞌixyɨch yɨ Espíritu Santo jiiby choñ tzajpjoty,
jaduꞌn yquëxɨ̈gy nej tüg muuxy,
e chi yꞌixtacy ma Jesucristo.
Tɨydudägy caꞌ ɨɨch anajty nꞌixyꞌadyiijɨch.
Je Dios huɨdibɨ xyquejxɨch jäy yajnɨɨbejtpɨ,
jeꞌ ɨɨch anajty jaduꞌn tɨ xyñɨmäyɨch co je jäy ma anajty nꞌixyɨch je Espíritu Santo ñigɨdägyii anajty etz yhuɨꞌmy ma jeꞌ.
Jeꞌ jeꞌ jaduꞌn anajty huɨdibɨ yꞌadɨgɨ̈huɨpy yjottɨgɨ̈huɨpy Dios yjɨhuɨꞌñ ymɨcꞌajt ma je jäy ajcxy.
Cham nnïgapxpetyɨch co ɨɨch tɨ nꞌixyɨch je jäy,
e nyejcpyɨch tɨyꞌajt co jeꞌ jeꞌ je Dios yꞌung.